Booshi Wever

Candelario Ambrosio (Booshi) Sixto Dionicio Wever (☆ 6 di februari 1954 na Aruba) ta un ex-politico Arubano y fundado di e partido Union Patriotico Progresista (UPP). E tabata minister di Salubridad Publico y Medio Ambiente di Aruba (2001-2009). Prome di esey e tabata minister plenipotenciario (1993-1994) na Den Haag.

 Biografia 
Na 1981 Wever a logra su examen di candidato di derecho na Universidad di Antia Hulandes (UNA) y despues a bay traha na e departamento di Ley y Asuntonan Constitucional. El a completa su estudio na Universidad di Nijmegen specialisando den derecho internacional, derecho constitucional y derecho di organisacionnan internacional.

Wever a cuminsa su carera politico na Movimiento Electoral di Pueblo (MEP). Den e eleccionnan entre 1983 y 2009 el a aparece riba lista di MEP; na 1983 pa miembro di conseho insular y despues parlamento di Aruba. Como candidato nobo na 1983, el a logra 544 voto personal na puesto 19. E tabata parlamentario di 1989 te 1993, 1994 te 2001 y 2009 te 2013. El a fungi tambe como presidente di parlamento entre januari y juni 1998. Na 2011 el a wordo nombra lider di fraccion pa MEP. Despues di bandona e fraccion dia 27 di juli 2011, el a caba su termino como parlamentario independiente.

Como politico, Wever no ta un persona sin controversia; entre otro, el a haya su mes den scandal pa motibo di falsificacion di diploma, su comportacion inconvencional y declaracionnan spantoso paden i pafo di parlamento. Ademas e tabatin varios enfrentamento cu un periodista.

Entre 2 di maart 1993 te 1 di september 1994 Wever tabata minister plenipotenciario di Aruba na Hulanda, unda, banda di su actividadnan oficial regular, e tabata ocupa cu e reforma estatal manera e scrapmento di artíkulo 62 di Statuut y dunamento di mas contenido na su gabinete den Comunidad Economico Europeo. Despues el a wordo nombra como minister di Salubridad Publico y Medio Ambiente, puesto cu el a yena desde 30 di october 2001 te 29 di october 2009 den e gabinetenan Oduber III y IV.

Na 2013 Wever a funda Union Patriotico Progresista (UPP) y tabata lider di partido entre 2013 y 2021. Apesar cu UPP no a logra representacion den parlamento na eleccion 2013, 2017 y 2021, Wever a keda activo como politico pafo di parlamento y vocero di UPP. Den cuadro di eleccion 2024 el a pasa UPP pa Giovanni Trim y a anuncia su retiro di politica.

Na 1995 Wever a wordo condecora como Cabayero (ridder) den Orden di Leon Hulandes.

Category:Politico di Aruba
Category:Minister di Aruba
Category:Hende